Primarul comunei Sînmartin, Cristian Laza, a semnat joi, la Cluj-Napoca, împreună cu reprezentanţii Agenţiei de Dezvoltare Nord-Vest, contractul de finanţare pentru cea mai mare investiţie din ultimii ani, vizând reabilitarea şi modernizarea infrastructurii din staţiunea Băile Felix.

"Suntem foarte bucuroşi şi cred că va fi un moment istoric pentru comuna noastră, cred că era ultimul tren ca să mai facem ceva. Să dea Dumnezeu, de acum, să implementăm cu bine proiectul", a declarat pentru BIHOREANUL edilul din Sînmartin după semnarea contractului.

Practic, comuna Sînmartin a câştigat finanţarea unui proiect intitulat "Dezvoltarea infrastructurii staţiunii Băile Felix - Lotusul turismului românesc", în valoare de 14,592 milioane lei (aproape 3,2 milioane euro), în cadrul Programului Operaţional Regional, axa prioritară 7 – "Dezvoltarea staţiunilor turistice", măsura 1 – "Sprijinirea unei creşteri favorabile ocupării forţei de muncă prin dezvoltarea potenţialului endogen ca parte a unei strategii teritoriale pentru anumite zone care să includă reconversia regiunilor industriale aflate în declin, precum şi sporirea accesibilităţii şi dezvoltării resurselor şi culturii specifice".

Concret, proiectul vizează - conform explicaţiilor furnizate de primarul comunei Sînmartin - patru obiective în staţiunea Băile Felix: amenajarea unui loc de promenadă din centrul staţiunii (zona pieţei) până la ieşirea din staţiune, lângă postul de Poliţie, amenajarea unei piste pentru biciclişti de jur-împrejurul staţiunii, cu o lăţime de 5 metri, reabilitarea şi modernizarea reţelei de canalizare şi amenajarea unei benzi de circulaţie (cu sens unic) dinspre centrul staţiunii (de lângă Club Art) până lângă postul de Poliţie.

Din valoarea totală a proiectului, bugetul comunei va contribui cu maximum 10%, adică aproximativ 320.000 euro, diferenţa urmând să provină din fonduri europene.

Potrivit primarul Cristian Laza, următorul pas al proiectului este elaborarea proiectului tehnic în următoarele trei luni, iar în cel mult nouă luni trebuie semnat contractul de execuţie cu firma care va câştiga licitaţia pentru atribuirea lucrărilor de construcţie.